
Text rozhodnutia
Súd: Krajský súd Bratislava Spisová značka: 4Cb/3/2014 Identifikačné číslo súdneho spisu: 1013895294 Dátum vydania rozhodnutia: 11. 05. 2016 Meno a priezvisko sudcu, VSÚ: JUDr. Peter Pospech ECLI: ECLI:SK:KSBA:2016:1013895294.6 Uznesenie Krajský súd v Bratislave pred samosudcom JUDr. Petrom Pospechom, v právnej veci žalobcu: ZH Kredit, s.r.o., so sídlom Karadžičova 10, 821 08 Bratislava, IČO: 34 049 581, zapísaný v Obchodnom registri Okresného súdu Bratislava I, oddiel Sro, vl.č. 51786/B, zast. JUDr. Felixom Neupauerom, advokátom, AK FELIX NEUPAUER & PARTNERS, so sídlom Dvořákovo nábr. 8/A, 811 02 Bratislava, proti žalovanému: Všeobecná zdravotná poisťovňa, a.s., so sídlom Panónska 2, 851 04 Bratislava - mestská časť Petržalka, o náhradu ujmy - o návrhu žalobcu na zmenu účastníka konania, takto r o z h o d o l : Krajský súd v Bratislave, návrh žalobcu na zmenu účastníka konania v konaní pod sp. zn. 4Cb/3/2004, z a m i e t a. o d ô v o d n e n i e : Návrhom došlým konajúcemu súdu dňa 4.11.2015, navrhol právny zástupca žalobcu zmenu účastníka konania na strane žalobcu s nasledovným odôvodnením. Dňa 28.10.2015 bola medzi žalobcom a ako postupcom na strane jednej a spoločnosťou NO.1118 Ltd., so stálym sídlom 6-7.Pollen Street London, WIS INJ, Veľká Británia, zapísanej v registri spoločností pre Anglicko a Wales pod č. 6393483 ( ďalej len „NO. 1118 Ltd.“) ako postupníkom na strane druhej, uzavretá Zmluva o postúpení pohľadávky, predmetom ktorej bolo postúpenie pohľadávky vo výške 3.346.143,51Eur s prísl., ktorá vznikla titulom náhrady ujmy spôsobenej nariadením predbežného opatrenia a jej zaplatenie je predmetom konania na tunajšom súde pod sp. zn. 4Cb/3/2014. Podľa názoru žalobcu sa v dôsledku toho stala spol. NO.1118 Ltd. vlastníkom pohľadávky voči žalovanému. Vzhľadom k tomu, právny zástupca pôvodného žalobcu ZH Kredit, s.r.o., navrhol konajúcemu súdu, aby vydal uznesenie v zmysle ust. § 92 ods. 2 OSP. ktorým by pripustil, aby na miesto doterajšieho účastníka konania na strane žalobcu - spoločnosť ZH Kredit, s.r.o., vstúpila spoločnosť NO.1118 Ltd, so sídlom vo Veľkej Británii. Pojednávanie v predmetnej veci dňa 5.11.2015 bolo odročené vzhľadom k potrebe predložiť vyššie uvedenú Zmluvu o postúpení pohľadávky zo dňa 28.10.2015 s tým, že súd po jej predložení rozhodne o návrhu. Súd na predloženie predmetnej zmluvy stanovil lehotu 7 dní. Vzhľadom k tomu, že súdom stanovená lehota 7 dní nebola zo strany žalobcu dodržaná, konajúci súd listom zo dňa 10.3.2016 opätovne písomne požiadal právneho zástupcu pôvodného žalobcu ZH Kredit, s.r.o., JUDr. Felixa Neupauera o predloženie vyššie uvedenej Zmluvy o postúpení pohľadávky. Písomnú urgenciu predloženia zmluvy prevzal právny zástupca JUDr. Neupauer dňa 28.4.2016, avšak urgencia písomnej výzvy súdu na predloženie Zmluvy o postúpení pohľadávky obratom pošty, nebola splnená. Podľa § 92 ods. 2 OSP, ak po začatí konania nastala právna skutočnosť, s ktorou právne predpisy spájajú prevod alebo prechod práv alebo povinnosti o ktorých sa koná, môže navrhovateľ, alebo ten, na koho tieto práva alebo povinnosti boli prevedené, alebo na koho prešli navrhnúť, aby do konania namiesto doterajšieho účastníka vstúpil ten, na koho boli tieto práva alebo povinnosti prevedené, alebo prešli. Vzhľadom k tomu, že konajúcemu súdu nebola predložená Zmluva o postúpení pohľadávky medzi postupcom - ZH Kredit, s.r.o. a postupníkom - spol. NO.1118 Ltd., 6-7.Pollen Street London, WIS INJ, Veľká Británia, zo dňa 28.10.2015, súd návrh na zmenu účastníka na strane žalobcu zamietol ako nedôvodný, nakoľko postúpenie pohľadávky nebolo súdu preukázané predmetnou zmluvou. Poučenie: Proti tomuto uzneseniu je možné podať odvolanie do 15 dní od jeho doručenia na Krajskom súde v Bratislave, písomne, dvojmo.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2016:1013895294.6 (dáta aktuálne k 10. 11. 2026). Záväzné je znenie zverejnené súdom.




